LATVIJAS REPUBLIKAS 14. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 141.1.9/6-27-14/24**

**2024. gada 7. maijā plkst.10.00**

Jēkaba ielā 16, 408.telpā (komisijas sēžu zālē)

(Videokonferences formātā attiecībā uz EPPO pārstāvi)

Sēdē piedalās:

**komisijas deputāti:**

Raimonds Bergmanis

Andrejs Vilks

Jānis Skrastiņš

Ainars Latkovskis

Ināra Mūrniece

Igors Rajevs

Aleksejs Rosļikovs

Edvīns Šnore

Edmunds Zivtiņš

**uzaicinātās personas:**

*uzaicinātās personas par 1. darba kārtības jautājumu*

* Eiropas prokuratūras (EPPO) prokurors **Gatis Doniks**

*uzaicinātās personas par 2. darba kārtības jautājumu*

* Eiropas prokuratūras (EPPO) prokurors **Gatis Doniks**
* Ģenerālprokurors **Juris Stukāns**
* Tieslietu ministers padomnieks **Inguss Kalniņš**
* Tieslietu ministrijas Krimināltiesību departamenta direktora vietniece starptautiskajos jautājumos **Zane Ozola**
* Labklājības ministrijas Sociālās apdrošināšanas departamenta direktores vietniece **Airīna Dreimane**
* Labklājības ministrijas Sociālās apdrošināšanas departamenta vecākā eksperte **Agrita Ozoliņa**
* Finanšu ministrijas parlamentārā sekretāre **Karina Ploka**
* Finanšu ministrijas Tiešo nodokļu departamenta direktore **Astra Kaļāne**
* Finanšu ministrijas Tiešo nodokļu departamenta direktore Īpašuma un iedzīvotāju ienākuma nodokļu nodaļas vadītāja **Anda Orehova**

**citas personas:**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, S.Kaire, E.Kalniņa**

**Sēdi vada:** komisijas priekšsēdētājs R.Bergmanis

**Sēdi protokolē:** E.Kalniņa

**Sēdes veids:** atklāta

Darba kārtība:

1. **Eiropas prokuratūras 2023. gada darbības rezultāti.**
2. **Eiropas deleģēto prokuroru sociālais nodrošinājums un iespējamā komisijas likumdošanas iniciatīva šajā jautājumā.**
3. **Dažādi.**

**R.Bergmanis** atklāj sēdi un informē par izskatāmo darba kārtību un uzaicinātajām amatpersonām.

**1. Eiropas prokuratūras 2023. gada darbības rezultāti.**

**R.Bergmanis** dod vārdu Eiropas prokuroram G.Donikam, lai komisijas sēdē izskatītu Eiropas Prokuratūras 2023. gada darbības rezultātus.

**G.Doniks** demonstrē prezentāciju, kuras laikā komisijas deputāti tiek iepazīstināti ar Eiropas Prokuratūras 2023. gada darbības rezultātiem: Eiropas Prokuratūra darbu – kriminālprocesu, krimināllietu izmeklēšanu ir uzsākusi 2021. gada 1. jūnijā.

Eiropas prokuratūra šobrīd darbojas 22 dalībvalstīs.

Eiropas prokuratūra ir Eiropas līmeņa iestāde, kas darbojas gan centralizētajā, gan decentralizētajā līmenī. Vadība ir veidota pēc uzņēmējdarbības principiem. Centrālais birojs atrodas Luksemburgā, to vada Eiropas Prokuratūras Padome, kurā ietilpst 22 Eiropas prokurori, un viens no tiem ir Eiropas galvenais prokurors, kas realizē dzīvē lēmumus, ko pieņēmusi EPP. Decentralizētie biroji atrodas 42 pilsētās 22 ES dalībvalstīs ar 143 Eiropas deleģētiem prokuroriem. Šā gada 29. februārī Eiropas Komisija pieņēma lēmumu par Polijas pievienošanos EPPO (skaits papildināsies ar 23. dalībvalsti un 24 Eiropas deleģētiem prokuroriem). Eiropas prokuratūra veic izmeklēšanu, kriminālvajāšanu un apsūdzību par noziedzīgiem nodarījumiem, kas skar ES finanšu intereses.

Operacionālais līmenis ir Eiropas Prokuratūras palātas (šobrīd ir 15 palātas), kas nodarbojas ar kriminālprocesu uzraudzību visā ES. Katrā palātā ir 3 prokurori. Visi kriminālprocesi (aptuveni 3000 KP) tiek izdalīti prokuroru (22) starpā. Prokurori uzrauga dažādu valstu izmeklēšanā esošos kriminālprocesus.

Tad ir arī nacionālais līmenis, kurā darbojas Eiropas deleģētie prokurori. Katrā valstī šis skaits ir atšķirīgs atkarībā no valsts lieluma, no KP daudzuma u.c. faktoriem, lai nodrošinātu vienveidīgu un stabilu KP izmeklēšanu (Latvijā un Lietuvā tie ir 4, Igaunijā – 3, Somijā – 2 prokurori).

Turpina ar ziņošanas kārtību privātpersonām un iestādēm par krāpšanas gadījumiem (noteikta EPPO Regulā) – visām nacionālajām iestādēm ir jāziņo EPPO, ja zaudējums ES fondu izkrāpšanas rezultātā sasniedz vismaz 10 000 EUR, savukārt PVN izkrāpšanas gadījumā šim zaudējumam jābūt vismaz 10 milj. EUR, un jābūt iesaistītai vismaz vēl vienai dalībvalstij, tikai tad EPPO rodas materiālā kompetence izmeklēt šādus gadījumus. EPPO Padome šo slieksni 10 000 ir palielinājusi uz 100 000 (tas ir noteiktais slieksnis).

Tālāk informē par kopējiem datiem – aizvadītajā gadā ir bijuši 1371 KP, kuros kopējais izmeklējamais zaudējums ir nedaudz lielāks par 20 mljrd. EUR, 11 mljrd. no tiem ir izdarīti PVN krāpšanas shēmās. ES kopumā apsūdzētas 458 personas, iesaldēti 1,5 mljrd. EUR 2023. gadā iesniegto ziņojumu skaits ir pieaudzis: par 29% no privātpersonām un par 22% no iestādēm (pieaugusi uzticība EPPO); uzsākti par 59% vairāk KP (efektīvas vadlīnijas, kvalitatīvāki ziņojumi).

Līdz gada beigām spēkā stājušies 68 notiesājoši spriedumi, 3 no tiem – Latvijā; izmeklē iespējamus noziedzīgus nodarījumus par 19,27 mljrd. EUR; uzlikti aresti 1,5 mljrd. EUR.

EPPO Latvijas birojā arī vērojams pieaugums visos rādītājos.

Skaidro, ar ko EPPO atšķiras no nacionālās prokuratūras – saņemot iesniegumu vai ziņojumu par iespējamu noziedzīgu nodarījumu, saskaņā ar Regulu nav tiesības šo materiālu nodot pārbaudei izmeklēšanas iestādei, bet šī pārbaude jāveic deleģētajam prokuroram līdz brīdim, kamēr var pieņemt lēmumu par KP uzsākšanu vai neuzsākšanu. Viena materiāla pārbaudei tiek atvēlētas vidēji 60 dienas. Sakarā ar darba slodzes pieaugumu pārbaudes termiņš var tikt pagarināts.

Līdz 2024. gada 1. martam kopumā par šiem nepilniem 3 darbības gadiem lietvedībā ir bijuši 40 KP, bet šogad uzsākti jau 5 jauni KP un 12 materiāli atrodas pārbaudes stadijā (apmēram 7 gadījumos tiks uzsākti KP).

2023. gadā 55% ziņojumu saņemti no tiesībaizsardzības iestādēm, 42% no ES fondu administrējošām un kontrolējošām iestādēm, 3% saņemti no sadarbības partneriem ārpus Latvijas; 56% uzsākto KP pamatojas uz tiesībaizsardzības iestāžu ziņojumiem.

Latvijā iespējamais nodarītais kaitējums (izmeklēšanas priekšmets) visos KP sastāda 65,3 milj. EUR, tostarp 41,3 milj. EUR PVN krāpšanas shēmās, bet 24 milj. EUR ES fondu krāpšanas shēmās. Kopumā arestēti 9,9 milj. EUR; 6 milj. EUR nosargāti un/vai atgūti.

Līdz 2023. gada beigām Latvijā uz tiesu nosūtītas 5 KL, no tām divas izskatīšanas procesā un trīs KL ar notiesājošu spriedumu, tostarp pieņemts pirmais notiesājošais spriedums EPPO izmeklēšanā.

Trīs fiziskas personas notiesātas un vienai juridiskai personai piemērots piespiedu ietekmēšanas līdzeklis, un viena fiziska persona ir nosacīti atbrīvota no kriminālatbildības – pilnībā atgūti 105 000 EUR.

Četras fiziskas personas notiesātas, un divām juridiskām personām piemērots piespiedu ietekmēšanas līdzeklis – pilnībā atgūti 780 000 EUR.

Divas fiziskas personas un juridiskas personas – pilnībā atgūti 183 000 EUR.

Latvijā uzsāktas 37 pārbaudes lietas, no tām uzsāktas 16 izmeklēšanas; aktīvo izmeklēšanu skaits 3x pārsniedz Somijas un Igaunijas rādītājus; šobrīd vienīgā Baltijas reģiona valsts, kurai izmeklēšanā ir 3 PVN krāpšanas lietas (41,3 milj. EUR).

Nosūtīti 7 atsevišķie uzdevumi citām valstīm, 11 – saņemti no citām valstīm.

Nobeigumā informē par krāpniecības shēmām – 1) pēc būtības iepirkums netiek īstenots, jo ir iepriekš nolūkotais iepirkuma uzvarētājs, kurš savukārt sarunā fiktīvus jeb piesegpiedāvājumus, kuru iesniedzēji neplāno uzņemties iepirkuma izpildi; 2) pēc būtības notiek iepirkuma simulācija. Iepriekš nolūkotais iepirkuma uzvarētājs ir fiktīvs un ar iesaitītajiem piesegpiedāvājumiem, kas faktiski pieder pasūtītājam (EST spriedumi par faktisko un juridisko uzņēmumu kontroli); 3) pašvaldības ceļ mērķorientētu infrastruktūru iepriekš zināmam pretendentam (izsoles tiek vairākas reizes atliktas, lai izsoles cenu iegūtu maksimāli zemāku).

**A.Vilks** jautā par atveseļošanas un noturības mehānismu, šī instrumenta līdzekļu izkrāpšanu – vai šeit ir EPPO iesaiste, vai ir sadarbība ar Eiropolu, cik tā ir attīstīta.

**G.Doniks** atbild, ka Regula uzliek par pienākumu arī Eiropas līmeņa tiesībaizsardzības iestādēm, Eiropolam, Eirojustam sadarboties ar EPPO.

**R.Bergmanis** interesējas par 3 galvenajiem krāpšanas veidiem: saistīti ar lauksaimniecības nozari; reģionālās un urbānās attīstības programmās; atveseļošanas un noturības programmās – kādēļ tieši šajās jomās?

**G.Doniks** skaidro, ka problēma ir valstīs, kurās Eiropas līdzekļu sadale deleģēta privātajām kompānijām – tur valda haoss, jo netiek izskatīta līdzekļu izdalīšanas pamatotība konkrētiem projektiem.

**R.Bergmanis** vēl vaicā par milzīgajām summām, kas tiek izdalītas klimata un vides programmām. Vai tur nenotiek krāpniecības?

**G.Doniks** informē, ka notiek gan, bet bieži vien šīs programmas tiek realizētas citu projektu (piemēram, lauksaimniecības) ietvaros.

**R.Bergmanis** pateicas Eiropas prokuroram G.Donikam par sniegto informāciju.

*Komisijas deputāti sniegto informāciju pieņem zināšanai.*

1. **Eiropas deleģēto prokuroru sociālais nodrošinājums un iespējamā komisijas likumdošanas iniciatīva šajā jautājumā.**

**R.Bergmanis** informē par komisijā saņemto Eiropas prokurora G.Donika vēstuli, ar kuru viņš iesniedz Saeimas Aizsardzības, iekšlietu un korupcijas novēršanas komisijai Prokuratūras likuma grozījumu projektu un lūdz komisijai izskatīt šos priekšlikumus un virzīt kā komisijas iniciatīvu grozījumiem Prokuratūras likumā. Dod vārdu G.Donikam.

**G.Doniks** informē, ka Padomes Regula ir pilna ar izaicinājumiem un jaunumiem, kas dzīvē pakāpeniski jāievieš katrai dalībvalstij.

Regulas 96. panta 6.punktā ietvertas 3 lietas, kas katrai dalībvalstij, pievienojoties EPPO, ir jāizdara – jānodrošina, ka nacionālās shēmas darbojas tā, ka Eiropas deleģētajam prokuroram valsts nodrošinātu 3 lietas: 1) iekļaut viņu tiesību sistēmās, kas nodrošina pensiju; 2) nodrošināt viņam pienācīgu apdrošināšanu; 3) iekļaut viņu valstī pastāvošās sociālās drošības sistēmās.

Pašreiz Latvija nodrošina tikai pirmos divus punktus – tiek maksāts sociālais nodoklis un tiek nodrošināta apdrošināšana. Savukārt sociālā drošība Latvijā tiek nodrošināta ar dažādiem likumiem, un tā attiecībā uz Eiropas deleģētajiem prokuroriem nedarbojas, tādēļ lūdz komisiju iniciēt Prokuratūras likuma grozījumus, lai novērstu pastāvošo nevienlīdzību. Eiropas deleģētajam prokuroram, kas ir arī nacionālais prokurors, ir jābūt tādām pašām sociālās drošības garantijām kā nacionālajam prokuroram.

**J.Stukāns** pauž neizpratni, pēc kādiem principiem Eiropas deleģētie prokurori darbojas. Eiropa viņiem izmaksā lielāku atalgojumu nekā Valsts prezidentam. Vai par vienu un to pašu veicamo darbu var maksāt atšķirīgu atalgojumu (3x lielāku nekā Latvijas prokuroram)? Līdz iepriekšējiem likuma grozījumiem deleģētie prokurori Latvijā maksāja IIN. Vairāk viņi to nemaksā vispār. Kā var saņemt nodokļu atmaksu par to, kas vispār netiek maksāts? Pat pensionāri pie noteikta pensijas summas apmēra sasniegšanas maksā IIN. Visi Latvijas prokurori maksā gan sociālo nodokli, gan IIN, bet deleģētais prokurors – neko. Kuri tad ir nevienlīdzīgāki? Latvija nodrošina viņiem (4) visas tās pašas sociālās garantijas, kuras bija arī līdz amata nosaukuma maiņai, un viņu vietā Prokuratūra valsts budžetam maksā sociālo nodokli.

**I.Kalniņš** skaidro TM viedokli – TM uzskata, ka Eiropas deleģētajiem prokuroriem jābūt vienā līmenī ar pārējiem Eiropas prokuroriem.

**A.Dreimane** piekrīt J.Stukāna teiktajam – nesaskata, ka sociālajā jomā pastāvētu atšķirīga attieksme.

**K.Ploka** informē, ka sociālais nodrošinājums šobrīd ir nodrošināts. Piekrīt, ka IIN atmaksas iespējamas tikai tām personām, kuras šo nodokli Latvijā ir nomaksājušas.

**A.Vilks** interesējas par kaimiņvalstu pieredzi.

**I.Kalniņš** atbild, ka Lietuvā un Igaunijā gala rezultātā ir panākta vienlīdzība.

**G.Doniks** papildina, ka risinājumi ir dažādi atkarībā no katras valsts tiesiskās sistēmas ietvara.

**J.Stukāns** piebilst, ka TM pārstāvis izmanto pretrunu meklēšanu. Piedāvā Prokuratūras likumā ierakstīt, ka Eiropas deleģētie prokurori maksā Latvijā visus Latvijā paredzētos nodokļus un no tā attiecīgi saņem arī visus atvieglojumus neatkarīgi no tā, kādu algu viņi saņem.

**A.Vilks** jautā, cik lielā mērā Latvijā tiek īstenots šīs Regulas 96. panta 6.punkts par sociālo nodrošinājumu?

**J.Stukāns** informē, ka 100% apmērā.

**G.Doniks** tam nepiekrīt un uzskata, ka ir jāmeklē risinājums.

**R.Bergmanis** ierosina vērsties MK ar aicinājumu rast risinājumu šai situācijai.

**3. Dažādi.**

*Sēdes noslēgumā deputāti apspriež organizatoriska rakstura jautājumus un turpmākos darba plānus.*

**R.Bergmanis** pateicas personām par dalību un slēdz sēdi.

Sēde pabeigta plkst.11.40.

Komisijas priekšsēdētājs R.Bergmanis

Komisijas sekretārs J.Skrastiņš

Protokolēja E.Kalniņa